Matěj Stránský

Matěj Stránský (s. 11. heinäkuuta 1993 Ostrava, Tšekki) on tšekkiläinen jääkiekkoilija, joka pelaa Sveitsin pääsarjassa NLA-joukkue HC Davosissa. Hän on pelipaikaltaan oikea laitahyökkääjä. Stránský laukoo oikealta.

Ura

Seuraura 
Stránský on HC Vítkovicen kasvatti. Hän voitti kaudella 2008–2009 tehoilla 40+23=63 koko Tšekin B-nuorten sarjan maalipörssin ja sijoittui pistepörssissä seitsemänneksi. Stránský jakoi myös kahdeksalla osumallaan sarjan voittomaalipörssin voiton HC Kladnon Vojtěch Butorin kanssa. Kaudella 2009–2010 hän oli tehoilla 22+28=50 Vítkovicen B-nuorten paras pistemies ja syöttäjä tehoilla 17+33=50, joilla Stránský jakoi sarjan pistepörssin kahdeksannen sijan HC Slovan Ústečtí Lvin Štěpán Kuchynkan kanssa.

WHL-joukkue Saskatoon Blades varasi Stránskýn 61. pelaajana CHL:n varaustilaisuudessa 2010. Hän siirtyi joukkueeseen kaudeksi 2010–2011, jolloin Stránský teki 71 runkosarjaottelussa tehot 14+12=26 ja kymmenessä playoff-ottelussa tehot 3+6=9. Dallas Stars varasi hänet kuudennella kierroksella 165. pelaajana NHL:n varaustilaisuudessa 2011. Kaudella 2011–2012 Stránský voitti Bladesin sisäisen piste-, maali- ja syöttöpörssin tehoilla 39+42=81. Huhtikuussa 2012 Stránský teki Starsin kanssa kolmivuotisen NHL-tulokassopimuksen. Hän pelasi kauden 2012–2013 vielä Bladesin WHL-joukkueen vahvuudessa. Stránský jakoi tehoilla 40+45=85 joukkueen sisäisen pistepörssin voiton Josh Nichollsin kanssa ja hän voitti sisäisen tehotilaston lukemalla +32. Stránský osallistui Bladesin kanssa myös Memorial Cup -lopputurnaukseen, jota joukkue isännöi.

Kaudeksi 2013–2014 Stránský siirtyi Dallas Starsin organisaatioon. Hän pelasi koko kauden AHL-joukkue Texas Starsissa, jossa Stránskýn tulokaskausi toi 65 runkosarjaottelussa tehot 9+14=23 ja 21 playoff-ottelussa tehot 1+4=5. Hän voitti kauden päätteeksi Calder Cupin. Stránský pelasi AHL:ssä lopulta tulokassopimuksensa kaikki kaudet. Kaudella 2015–2016 hän oli 23 osumallaan Starsin toiseksi paras maalintekijä Curtis McKenzien jälkeen. Heinäkuussa 2016 Stránský teki Dallasin kanssa vuoden mittaisen ja kaksisuuntaisen jatkosopimuksen. Myös kauden 2016–2017 hän pelasi kokonaan farmissa. Stránský oli tehoilla 27+20=47 Texas Starsin paras maalintekijä ja hän jakoi sisäisen pistepörssin toisen sijan Brandon DeFazion kanssa edellään Travis Morin. Stránský jakoi AHL:n maalipörssin seitsemännen sijan viiden muun pelaajan kanssa. Hän pelasi kauden aikana myös AHL:n tähdistöottelussa.

TsSKA Moskova varasi Stránskýn ensimmäisellä kierroksella 28. pelaajana KHL:n varaustilaisuudessa 2016. Vuotta myöhemmin, kesäkuussa 2017 seura kauppasi hänen KHL-oikeutensa Severstal Tšerepovetsiin rahallista korvausta vastaan. Samalla Severstal tiedotti tehneensä Stránskýn kanssa kaksivuotisen sopimuksen. Stránský teki siellä kaudella 2017–2018 42 runkosarjaottelussa tehot 8+4=12 ja neljässä playoff-ottelussa yhden maalin. Kesken kauden 2018–2019, joulukuussa 2018 hän jätti Severstalin ja siirtyi loppukauden kattavalla sopimuksella Ruotsin SHL-liigan Mora IK:hon. Stránský teki runkosarjassa 24 ottelussa tehot 8+6=14, mutta viidessä karsintasarjan ottelussa hän jäi ilman tehopisteitä. Joukkueen kausi päättyi putoamiseen HockeyAllsvenskaniin.

Kaudeksi 2019–2020 Stránský palasi kotimaahansa ja siirtyi kaksivuotisella sopimuksella Extraliga-joukkue HC Třineciin. Hän voitti joukkueen sisäisen piste- ja maalipörssin tehoilla 23+22=45, joilla Stránský jakoi liigan maalipörssin viidennen sijan HC Sparta Prahan Michal Řepíkin ja HK Hradec Královén Radek Smoleňákin kanssa sekä pistepörssin kuudennen sijan BK Mladá Boleslavin Pavol Skalickýn kanssa. Mestarien liigassa hän oli Třinecin paras pistemies ja syöttäjä tehoilla 2+5=7. Stránský edusti joukkuetta kauden aikana myös Spengler Cupissa. Hän johdatti Třinecin finaaliin, kun Stránský ratkaisi välieräottelussa sveitsiläistä HC Ambrì-Piottaa vastaan joukkueelle 2–3-voiton jatkoajalla ajassa 61.46. Turnauksen voitti lopulta kuitenkin Kanadan maajoukkue lukemin 4–0.

Maajoukkueura 
Stránský on pelannut Tšekin A-maajoukkueessa 15 ottelua tehopistein 2+3=5. Hän teki A-maajoukkuedebyyttinsä Euro Hockey Challengessa 4. huhtikuuta 2018 Příbramissa Sveitsiä vastaan. Ensimmäisen A-maajoukkuemaalinsa Stránský teki kolmannessa ottelussaan 13. huhtikuuta 2018 Amiensissa Ranskaa vastaan. Hän sai ottelussa myös syöttöpisteen Andrej Nestrašilin tekemään maaliin.

Stránský on pelannut myös yhdeksän poikien maaottelua.

Muuta 
Stránskýn pikkuveli Šimon pelaa hyökkääjänä SM-liigajoukkue Mikkelin Jukureissa. Veljesten isä Darek sekä sedät Vladan ja Vít Stránsky ovat myös pelanneet jääkiekkoa hyökkääjinä. Heistä Darek ja Vladan ovat pelanneet Tšekkoslovakian liigaa TJ Vítkovicessä. Darek toimii nykyään HC Vítkovicen Extraliga-joukkueen apuvalmentajana. Vladan Stránský on myöhemmin hankkinut myös Australian kansalaisuuden ja pelannut toisen kotimaansa maajoukkueessa. Šimonin isoisä Vladimír Stránský pelasi 1970- ja 80-luvuilla hyökkääjänä Tšekkoslovakian liigaa TJ Vítkovicessä ja TJ Gottwaldovissa.

Tilastot

Lähteet

Viitteet 

Tšekkiläiset jääkiekkoilijat
Dallas Starsin varaamat pelaajat
Vuonna 1993 syntyneet
Elävät henkilöt